  Майя Бывальцева Удмуртилэн тӧроелэсь ужзэ огдырлы быдэсъясь Александр Бречалов «Удмурт Кенешлэн» ыстэм муртъёсыныз, удмурт интеллигенциен но мер огазеяськонъёслэн ёзчиосынызы Ижкарысь Кызьпу арамаез умоятон-утялтонъя чакланъёс сярысь вераськиз. Пумиськон 15-тӥ пӧсьтолэзе ортчиз, ивортэ улосвыл тӧролэн но кивалтэтлэн пресс-службазы. Пумиськонын пусъемын вал, та инты удмуртъёс понна сакральной луэ шуыса, соин ик паркез азинтонлэн нырысетӥ концепцияз татын вӧсяськон юрт пуктыны чакламын вал. Фото: пресс-служба главы и правительства Удмуртии © Александр Бречалов пусйиз, парк йӧскалык аспӧртэмлыкъёссэ ыштыны кулэ ӧвӧл, со дыре ик вань калыклы шутэтскон инты луыны кулэ. Со удмуртъёслэсь мер огазеяськонъёссэс ӵошен малпаськыны куриз, паркез азинтонлэн концепцияз кыӵе ӧръёсты пыртыны кулэ. «Лыдэ басьтоно - та карын улӥсьёслэн шутэтскон интызы но, удмурт калык понна культовой инты но, озьы аръёсын кылдӥз. Ми сое кельтомы. Но паркез быдэсак выльдыны кулэ. Валтӥсь малпанъёс, объектъёс ӵошен кенешыса пусъемын луыны кулэ. Нош ми ӵектос лэсьтыны кутском», — вераз Александр Бречалов. Пумиськонэ лыктэмъёс вераськизы, ӵектосэз кылдытон ужъёсты таяз сезонын кутсконо ни шуыса. Тодэ вайытом, паркез азинтонъя концепциез кылдытон азьвылгес но мынӥз ни, отчы йӧскалык, шутэтскон но спорт люкетъёс пыризы. Тегъёс: Мерлык Ижкар Удмуртия УдмуртКенеш паркъёс АлександрБречалов  